તમને તમારો ભૂતકાળ છે, ભૂતકાળની સિદ્ધિઓ અને ભૂતકાળની ભૂલો છે. સામેની વ્યક્તિ જ્યારે તમને સમગ્રતયા સ્વીકારે છે ત્યારે જ પ્રેમની તમામ રંગછટાઓ, પ્રેમના તમામ શેડ્સ તમારા અંતરતમને મેઘધનુષી બનાવે છે. જો એ સિલેક્ટિવ રહીને તમને ટોક્યા કરશે કે તમે ભૂતકાળમાં આટઆટલી વાતો જે કહી તે મને મંજૂર નથી તો આ મેઘધનુષ ખીલવાનું નથી. તમારા ભૂતકાળની જે વાતો એને મંજૂર ન હોય એ વિશે વર્તમાનમાં તમે શું કરી શકવાના? એને ભૂંસવી તો શક્ય નથી જ. તમારા ભૂતકાળ માટે તમારામાં કોઈ ગિલ્ટ ઊભી કરાવે, કરાવતું જ રહે એવી વ્યક્તિના પ્રેમમાં તમે પડી શકો? પડ્યા તો ઝાઝું ટકી શકો એની સાથે? તો એવું જ સામેની વ્યક્તિ માટે હોવાનું એ પણ તમારે માની લેવું પડે, સ્વીકારી લેવું પડે.